Tannløs repetisjonsøvelse
Det er vanskelig å la seg rive med av den nye sesongen av "Prey". 

Dette er en slags frittstående oppfølger til den britiske miniserien "Prey", som var en av fjorårets påskekrimmer på NRK. 
Det man har gjort i årets serie, er å beholde den sympatiske politietterforskeren Susan Reinhardt (Rosie Cavaliero), men å introdusere en ny intrige, smidd over akkurat samme lest som i fjor. 
Denne gang er det en fengselsbetjent som må rømme fra politiet samtidig som han skal prøve å løse en større krise på privaten. 
Med på lasset har han en kvinnelig innsatt, noe som kompliserer situasjonen ytterligere. 

Det hele framstår som temmelig formelpreget og lite engasjerende, og hoppene mellom elleville actionscener og hverdagslig tristesse er noe klønete sydd sammen. 
Det er i det hele tatt vanskelig å få noe særlig puls av dette, selv om man har gjort en viss innsats for å holde spenningsnivået oppe. 
Det skyldes kanskje først og fremst at manuset ikke gir rom for å bli spesielt godt kjent med noen av de involverte, noe som gjør det tilsvarende vanskelig å engasjere seg i det de baler med. 
